input: KOMISJONI RAKENDUSOTSUS,
  14. mai 2014,
  millega muudetakse rakendusotsust 2012/44/EL kolmandatest riikidest Prantsusmaa ülemeredepartemangudesse saabuvate elusloomade ja loomset päritolu toodete veterinaarkontrolli suhtes kohaldatavate eeskirjade kohta
  (teatavaks tehtud numbri C(2014) 3053 all)
  (Ainult prantsuskeelne tekst on autentne)
  (EMPs kohaldatav tekst)
  (2014/282/EL)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artiklit 13,
  võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artiklit 18,
  ning arvestades järgmist:
  (1)
  Komisjoni rakendusotsuses 2012/44/EL (3) on sätestatud kolmandatest riikidest Prantsusmaa ülemeredepartemangudesse saabuvate elusloomade ja loomset päritolu toodete veterinaarkontrolli suhtes kohaldatavad eeskirjad, sealhulgas lubatud sisenemiskohtade („lubatud sisenemiskohad”) loetelu.
  (2)
  Prantsusmaa on esitanud komisjonile kava Prantsuse ülemeredepartemangus Mayotte'il asuva lubatud sisenemiskoha kohta. Kavas on täpsustatud veterinaarkontrollide tegemiseks vajalikud rajatised, vajalik varustus ja koolitatud töötajad, et kontrollida, kas liidu terviseohutuse ja loomatervishoiu nõuded on täidetud loomset päritolu toodete puhul.
  (3)
  Lisaks sellele on kõnealuse kavaga ette nähtud, et kõik loomset päritolu toodete saadetised tuleb importimiseks lubatud sisenemiskohas ette näidata ning et nende lähetamine liidu territooriumi muudesse osadesse on täiesti välistatud. Kavas on samuti näidatud, et rakendusotsuse 2012/44/EL artiklites 3, 4 ja 5 sätestatud erinõuded on täidetud.
  (4)
  Prantsusmaa ülemeredepartemangu sisenemiskoht Mayotte tuleks lisada lubatud sisenemiskohade loetelusse seoses teatavate loomset päritolu toodetega.
  (5)
  Seepärast tuleks rakendusotsuse 2012/44/EL artiklit 1 ja lisa vastavalt muuta.
  (6)
  Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
  ON VASTU VÕTNUD KÄESOLEVA OTSUSE:
  Artikkel 1
  Rakendusotsust 2012/44/EL muudetakse järgmiselt.
  1)
  Artikkel 1 asendatakse järgmisega:
  „Artikkel 1
  Direktiivi 91/496/EMÜ artikli 13 ja direktiivi 97/78/EÜ artikli 18 kohaldamiseks on Prantsusmaa ülemeredepartemangudes Guadeloupe'il, Martinique'il, Prantsuse Guajaanas ja Mayotte'il asuvad lubatud sisenemiskohad loetletud käesoleva otsuse lisas.”
  2)
  Lisas esitatud lubatud sisenemiskohtade loetelus lisatakse kande Prantsuse Guajaana - St Georges de l'Oyapock järele Mayotte'i käsitlev kanne:
  „Mayotte - Longoni
  FR09900
  P
  HC, NHC-NT”
  Artikkel 2
  Käesolev otsus on adresseeritud Prantsuse Vabariigile.
  Brüssel, 14. mai 2014